Рэферэндум, праўда, быў сімвалічны і адбыўся толькі ў гарадку Арэніс дэ Мунт, які знаходзіцца недалёка ад Барселоны. Тут жывуць 2 671 чалавек, якія маюць права голасу. 2 569 з іх прыйшлі на ўчасткі для галасавання. Пасля падліку галасоў выявілася, што 96 працэнтаў з тых, хто прынялі ўдзел у плебісцыце, падтрымалі ідэю незалежнай каталонскай дзяржавы (па-каталонску Estat Català, якая, у сваю чаргу, павінна стаць сябрам Еўрасаюза). Напярэдадні Канстытуцыйны суд Іспаніі забараніў муніцыпалітэту праводзіць галасаванне ў ратушы Арэніс дэ Мунт. Скрыні для галасавання перанеслі ў суседнюю царкву. Супраць рэферэндуму таксама выступілі дзве вядучыя іспанскія партыі — сацыялісты і кансерватары. А вось мэр-сацыяліст Барселоны назваў падзею ў Арэніс дэ Мунт дробяззю, якая не вартая ніякай увагі. Нарэшце, супраць ідэі ўсенароднага апытання ў асобна ўзятым гарадку выступілі ультраправыя. Кіраўніцтва партыі Фалангі накіравала ў горад сваіх сяброў, якія ўчынілі на вуліцах Арэніс дэ Мунта бойку з каталонскімі нацыяналістамі. Затое падзею вітаў прэзідэнт футбольнага клуба “Барселона Хоан Лапорта. Бліжэйшым часам аматары каталонскай незалежнасці збіраюцца арганізаваць падобныя рэферэндумы яшчэ ў 60-ці гарадах і камунах рэгіёну, у адміністрацыях якіх заселі нацыяналісты. Адпаведна дакладу ўраду каталонскай аўтаноміі, на цяперашні момант ідэю незалежнай Каталоніі падтрымліваюць 19 працэнтаў жыхароў краю (у 2005 годзе іх было 13 працэнтаў).